ნიკი ეცუკო

ნიკი ეცუკო ( 仁木悦子; დ. 7 მარტი, 1928 — გ. 23 ნოემბერი, 1986) – იაპონელი რომანისტი, რომელიც გახდა პირველი იაპონელი ქალი მწერალი საბოლოოდ ფართო აღიარებისა და კომერციული წარმატების მქონე დეტექტიური ლიტერატურის ჟანრში.

ნიკი დაიბადა ტოკიოში და მწერლობა დაიწყო მას შემდეგ, რაც ბავშვობაში გადატანილმა პოლიომიელიტმა შეუზღუდა სიარულის უნარი. 1957 წელს ნიკის დეტექტიურმა რომანმა „კატამ იცოდა" მიიღო ედოგავა რამპოს პრემია საუკეთესო დეტექტიური ლიტერატურისთვის და გახდა ბესტსელერი, რომელმაც გადააჭარბა იაპონური დეტექტიური რომანების გაყიდვის ყველა რეკორდს. კრიტიკოსებმა წიგნი აღიარეს, როგორც დეტექტიური მოთხრობის ახალი სტილის დანერგვა და ჟანრის უფრო ხელმისაწვდომობა ქალი მკითხველებისთვის იაპონიაში.

1981 წელს ნიკიმ მოკლე პროზისთვის მიიღო იაპონიის დეტექტიური მწერლების ასოციაციის ჯილდო.

ბიოგრაფია

ნიკი ეცუკო დაიბადა 1928 წელს ტოკიოში, იაპონიაში. ოთხი წლის ასაკში დაავადდა პოლიომიელიტით და სამუდამოდ დარჩა მოკლებული სიარულის უნარს. შემდგომში მის შინ სწავლებაზე ძმა ზრუნავდა. ზრდასრულობისას ნიკიმ ასობით მოთხრობა დაწერა, საწყის ეტაპზე საბავშვო ლიტერატურის შექმნით იყო დაკავებული, ხოლო მოგვიანებით თითქმის მხოლოდ დეტექტიურ ჟანრში მუშაობდა.

კარიერა

1957 წელს ნიკიმ გამოაქვეყნა თავისი დეტექტიური რომანი „ნეკო ვა შითთე იტა" („კატამ იცოდა"), სიუჟეტი ორი დეტექტივი და-ძმის შესახებ: ძმა და და, ორივე სტუდენტი, ხსნის ადგილობრივ საავადმყოფოში განხორციელებული მკვლელობების სერიას. როდესაც რომანმა იმ წლის ედოგავა რამპოს პრემია მიიღო საუკეთესო დეტექტიური ლიტერატურისთვის, 29 წლის ნიკი მედიის ყურადღების ცენტრში აღმოჩნდა. მანამდე პრემიის ლაურეატები ირჩეოდნენ უკვე მოქმედი ცნობილი ავტორების რიგებიდან მათი გრძელვადიანი მიღწევებისთვის, ხოლო 1957 წელი იყო გარდამტეხი: ჟიურიმ ახალი ნაწარმოები (და შედარებით უცნობი მწერალი) აირჩია ამ ღირსებისთვის. ჟიურიმ ნიკის წერის სტილზე შენიშნა:



მიუხედავად იმისა, რომ სხვა იაპონელი ქალი მწერლები უფრო ადრე იყვნენ დეტექტიურ ჟანრში, ნიკი იყო პირველი, ვინც მიაღწია ფართო აღიარებასა და კომერციულ წარმატებას.  ნაწარმოებს „კატამ იცოდა" ჰქონდა რეკორდული გაყიდვა და გახდა პირველი იაპონური დეტექტიური რომანი, რომელიც გაიყიდა 100,000-ზე მეტი ეგზემპლარი და იქცა ბესტსელერად. 

ერთმა თანამედროვე კრიტიკოსმა შეაქო „კატამ იცოდა" იმისთვის, რომ მიმართავდა იაპონელ ქალ მკითხველებს, არგუმენტირებულად აცხადებდა, რომ წიგნმა შეცვალა ქალთა ტრადიციული შეხედულება დეტექტიურ ლიტერატურაზე, როგორც „ძალიან არარეალურ, ან ძალიან დამღლელზე, ან ძალიან სასტიკზე" და ამის ნაცვლად გახსნა ეს ჟანრი ახალი აუდიტორიისთვის. აკადემიკოსმა კავატარო ნაკაჯიმამ დაწერა, რომ ნიკის რომანმა პოპულარულობა მოიპოვა, რადგან „წმინდა ლოგიკურ მსჯელობაზე დაფუძნებული ამოხსნის ჯანსაღ სიამოვნებას“ სთავაზობდა მკითხველს და სრულად გათავისუფლებული იყო „ძველი ტიპის დეტექტიულ ისტორიებში გავრცელებული ბნელი ტონებისა და ეროტიკული ელემენტებისგან“.

მეცნიერები აღნიშნავენ, რომ ნიკის ნამუშევარი იყო ძირითადი წვლილი „სოციალური დეტექტიური ლიტერატურის" განვითარებაში ომის შემდგომ იაპონიაში, რომელიც აერთიანებდა გასართობ სიუჟეტურ შემობრუნებებს უფრო სერიოზულ სოციალურ კრიტიკასთან.

პირადი ცხოვრება

ნიკი მოგვიანებით დაქორწინდა და ეხმარებოდა თავის მეუღლეს მთარგმნელობით საქმიანობაში. თუმცა, საკუთარ მისწრაფებებზეც არ უთქვამს უარი და წერას განაგრძობდა. 1981 წელს ნიკიმ მიიღო იაპონიის დეტექტიური მწერლების ასოციაციის ჯილდო მოკლე პროზისთვის.

ნიკი ეცუკო გარდაიცვალა 1986 წელს.

სქოლიო

კატეგორია:დაბადებული 7 მარტი
კატეგორია:დაბადებული 1928
კატეგორია:გარდაცვლილი 1986
კატეგორია:გარდაცვლილი 23 ნოემბერი
კატეგორია:იაპონელი ქალი მწერლები
კატეგორია:დეტექტიური ჟანრის მწერლები
კატეგორია:დეტექტიური ჟანრის ქალი მწერლები